b'\n_START_ARTICLE_\nBommestad\n_START_PARAGRAPH_\nBommestad er et trafikknutepunkt nederst i L\xc3\xa5gendalen i Larvik kommune i Vestfold fylke. Ved Bommestad m\xc3\xb8tes de to naturformasjonene elva Numedalsl\xc3\xa5gen og israndavsetningen Raet. Raet har gjennom tusener av \xc3\xa5r v\xc3\xa6rt en naturlig kommunikasjons\xc3\xa5re \xc3\xb8st-vest gjennom Vestfold, den gamle Ra-veien har utviklet seg til Vestlandske hovedvei, seinere S\xc3\xb8rlandske hovedvei og til dagens E18. _NEWLINE_En lang bakke f\xc3\xb8rte fra toppen av Raet, fra stedet Verningen, ned til L\xc3\xa5gen. Denne bakken kalles Bommestadbakkene, og var lenge et velkjent landemerke langs veien. Om lag 1960 ble E18 rettet ut og lagt utenom bebyggelsen. I dag er E18 firefelts motorvei p\xc3\xa5 strekningen Bommestad \xe2\x80\x93 Lang\xc3\xa5ker og videre nordover gjennom Vestfold og helt inn til Oslo. I 2018 \xc3\xa5pner strekningen Bommestad - Sky, vest for Farriseidet, og gir sammenhengende firefelts motorvei til Langangen i Telemark._NEWLINE_Fergestedet over L\xc3\xa5gen l\xc3\xa5 litt lenger s\xc3\xb8r enn dagens Bommestad bru.'